**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL MOKESČIO UŽ DIENOS SOCIALINĘ GLOBĄ ASMENS NAMUOSE SUMAŽINIMO**

2019 m. gruodžio 16 d. Nr. 34-209

Lazdijai

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Mokėjimo už socialines paslaugas tvarkos aprašo, patvirtinto Lietuvos Respublikos Vyriausybės 2006 m. birželio 14 d. nutarimu Nr. 583 „Dėl Mokėjimo už socialines paslaugas tvarkos aprašo patvirtinimo“, 34 punktu, Lazdijų rajono savivaldybės tarybos 2019 m. kovo 29 d. sprendimu Nr. 5TS-1638 „Dėl VšĮ Lazdijų socialinių paslaugų centro teikiamų socialinių paslaugų, jų kainų ir tarifų nustatymo“, Lazdijų rajono savivaldybės socialinių paslaugų organizavimo ir mokėjimo už socialines paslaugas tvarkos aprašo, patvirtinto Lazdijų rajono savivaldybės tarybos 2006 m. lapkričio 14 d. sprendimu Nr. 5TS-1389 „Dėl Lazdijų rajono savivaldybės socialinių paslaugų organizavimo ir mokėjimo už socialines paslaugas“, 50 punktu ir atsižvelgdama į Lazdijų rajono savivaldybės socialinių paslaugų skyrimo komisijos, sudarytos Lazdijų rajono savivaldybės administracijos direktoriaus 2019 m. lapkričio 14 d. įsakymu Nr. 10V-1021 „Dėl socialinių paslaugų skyrimo komisijos sudarymo“,2019-11-28 siūlymą (protokolas Nr. 25), Lazdijų rajono savivaldybės taryba nusprendžia:

1. Sumažinti mokestį už dienos socialinės globos asmens namuose paslaugas, kurias teikia viešoji įstaiga Lazdijų socialinių paslaugų centras, Stanislavai Ona Lenkauskienei, gyv. Žaliosios g. 10, Vartų k., Krosnos sen., Lazdijų r. sav., iki 40 procentų jos gaunamų pajamų, kompensuojant viešajai įstaigai Lazdijų socialinių paslaugų centrui socialinių paslaugų teikimo kaštų dalį savivaldybės biudžetui skiriamų Lietuvos Respublikos valstybės biudžeto specialiųjų tikslinių dotacijų socialinėms paslaugoms organizuoti lėšomis.

2. Nustatyti, kad 1 punkte nurodytą mokestį viešajai įstaigai Lazdijų socialinių paslaugų centrui už teikiamas dienos socialinės globos asmens namuose paslaugas Stanislava Ona Lenkauskienė moka nuo 2020 m. sausio 1 d. iki sąlygų, turinčių įtakos mokesčio už dienos socialinės globos asmens namuose paslaugas dydžio perskaičiavimui, atsiradimo, bet ne ilgiau kaip iki 2020 m. gruodžio 31 d. (imtinai).

3. Nurodyti, kad šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka ir terminais.

Savivaldybės merė Ausma Miškinienė

Indrė Sušinskienė, tel. (8 318) 51 375

### LAZDIJŲ RAJONO SAVIVALDYBĖS TARYBOS SPRENDIMO

**„DĖL MOKESČIO UŽ DIENOS SOCIALINĘ GLOBĄ ASMENS NAMUOSE SUMAŽINIMO“ PROJEKTO**

**AIŠKINAMASIS RAŠTAS**

2019 m. gruodžio 11 d.

Lazdijų rajono savivaldybės tarybos sprendimo projektas „Dėl mokesčio už dienos socialinę globą sumažinimo“ parengtas vadovaujantis Lietuvos Respublikos vietos savivaldos įstatymo 16 straipsnio 4 dalimi, Mokėjimo už socialines paslaugas tvarkos aprašo, patvirtinto Lietuvos Respublikos Vyriausybės 2006 m. birželio 14 d. nutarimu Nr. 583, 34 punktu, Lazdijų rajono savivaldybės tarybos 2019 m. kovo 29 d. sprendimu Nr. 5TS-1638 „Dėl VšĮ Lazdijų socialinių paslaugų centro teikiamų socialinių paslaugų, jų kainų ir tarifų nustatymo“, Lazdijų rajono savivaldybės socialinių paslaugų organizavimo ir mokėjimo už socialines paslaugas tvarkos aprašo, patvirtinto Lazdijų rajono savivaldybės tarybos 2006 m. lapkričio 14 d. sprendimu Nr. 5TS-1389, 50 punktu ir atsižvelgiant į Lazdijų rajono savivaldybės socialinių paslaugų skyrimo komisijos, sudarytos Lazdijų rajono savivaldybės administracijos direktoriaus 2019 m. lapkričio 14 d. įsakymu Nr. 10V-1021 „Dėl socialinių paslaugų skyrimo komisijos sudarymo“, 2019-11-28 siūlymą (protokolas Nr. 25).

Šio projekto tikslas – sumažinti Stanislavai Onai Lenkauskienei mokestį už dienos socialinės globos asmens namuose paslaugas, teikiamas viešojoje įstaigoje Lazdijų socialinių paslaugų centre.

Stanislavai Onai Lenkauskienei, gim. 1934-07-29, nuo 2017-12-14 nustatytas nuolatinės slaugos poreikis. Ji gyvena su vyru Juozu Lenkausku, gim. 1934-12-10. Nuo 2018-01-03 Stanislavai Onai Lenkauskienei viešoji įstaiga Lazdijų socialinių paslaugų centras teikia dienos socialinės globos asmens namuose paslaugas. Šios paslaugos asmeniui yra priimtinos ir būtinos. Įvertinus šeimos vidutines pajamas, tenkančias vienam asmeniui per mėnesį, nustatytas mokestis už socialinę globą yra 50 procentų per mėnesį gaunamų pajamų. Šis mokestis šeimai yra per didelė finansinė našta, kadangi Stanislava Ona Lenkauskienė turi sunkią negalią, jos poreikiai yra labai dideli. Stanislavos Onos Lenkauskienės ir jos vyro Juozo Lenkausko gaunamos pajamos per mėnesį yra 1115,32 Eur: Stanislavos Onos Lenkauskienės senatvės pensija – 358,09 Eur, transporto išlaidų tikslinė kompensacija – 9,50 Eur, slaugos išlaidų tikslinė kompensacija – 285,00 Eur, Juozo Lenkausko senatvės pensija – 462,73 Eur. Vieno asmens pajamos per mėnesį yra 557,66 Eur.

Atsižvelgiant į Mokėjimo už socialines paslaugas tvarkos aprašo, patvirtinto Lietuvos Respublikos Vyriausybės 2006 m. birželio 14 d. nutarimu Nr. 583, 32 punktą, siūloma mokestį už dienos socialinę globą asmens namuose sumažinti, nustatant mokesčio dydį 40 proc. per mėnesį gaunamų Stanislavos Onos Lenkauskienės pajamų, nuo 2020 m. sausio 1 d. iki sąlygų, turinčių įtakos mokesčio už dienos socialinės globos asmens namuose paslaugas dydžio perskaičiavimui, atsiradimo, bet ne ilgiau kaip iki 2020 m. gruodžio 31 d. (imtinai). Kadangi Stanislava Ona Lenkauskienė turi sunkią negalią, tokiu atveju viešajai įstaigai Lazdijų socialinių paslaugų centrui socialinių paslaugų teikimo išlaidų dalis bus kompensuojama savivaldybės biudžetui skiriamų Lietuvos Respublikos valstybės biudžeto specialiųjų tikslinių dotacijų socialinėms paslaugoms organizuoti lėšomis.

Galimos neigiamos pasekmės priėmus projektą, kokių priemonių reikėtų imtis, kad tokių pasekmių būtų išvengta – priėmus šį Lazdijų rajono savivaldybės tarybos sprendimą, neigiamų pasekmių nenumatoma.

Kokie šios srities aktai tebegalioja ir kokius galiojančius aktus būtina pakeisti ar panaikinti, priėmus teikiamą projektą – priėmus šį Lazdijų rajono savivaldybės tarybos sprendimą, galiojančių teisės aktų pakeisti ar panaikinti nereikės.

Rengiant projektą gauti specialistų vertinimai ir išvados – dėl sprendimo projekto pastabų pateikta nebuvo.

Parengtas sprendimo projektas neprieštarauja galiojantiems teisės aktams.

Sprendimo projektą parengė Lazdijų rajono savivaldybės administracijos Socialinės paramos ir sveikatos skyriaus vyr. specialistė Indrė Sušinskienė.

Socialinės paramos ir sveikatos

skyriaus vyr. specialistė Indrė Sušinskienė